Carsten Koch (S), 1997-11-28:
Jeg skal takke for modtagelsen af lovforslaget.
Der kunne konstateres et flertal for forslaget, sådan som det foreligger.
Jeg vil anbefale, at man fastholder en forholdsvis for ikke at sige meget snæver tilgang til det her, og at man ikke begynder at dele ud til højre og venstre.
Der vil altid være afgrænsningsproblemer, og de er ikke klaret ved, at man tager Carnegiefonden med, for der vil være mange andre priser, der minder om Carnegiefonden.
Og jeg vil altså sige, at det her kan blive en skrue uden ende.
Det, der har været udgangspunktet, har alene været, at mellemstatslige priser er af en sådan karakter, at man ofte er i en situation, hvor en dansker, der modtager en mellemstatslig pris, står sammen med kolleger, som også har modtaget en tilsvarende pris, der er skattefri.
Det er den væsentlige begrundelse for, at vi har lavet denne lille lempelse.
Det er ikke udtryk for, at vi ikke værdsætter alle disse mange gode indsatser, som både kunstnere og forskere foretager, og som berettiger, at de får sådan en hæderspris.
Jeg må advare meget imod den forestilling om, at danske skattepolitikere kun kan vise hæder og ærbødighed over for disse menneskers indsats ved at bevillige dem skattelettelser.
Det er ikke det, der er strategien.
Jeg synes, det er en meget forkert måde at anskue hele problemstillingen på, at et eller andet folketingsflertal vælger at sige, at nu er der en eller anden person, der har gjort sig fortjent til at få en skattefritagelse.
Det er det, der lægges op til.
Jeg synes, det er vigtigt at have det udgangspunkt, at al indkomst, hvad enten den findes i form af lønindkomst eller andet, beskattes.
Der er masser af mennesker, der arbejder, slider og slæber dagen lang og betaler fuld skat af den indkomst, de har.
Det er da også hædersfolk, hvorfor skal de beskattes?
Derfor har jeg meget svært ved at se, at vi sådan helt generelt skal til at bevillige skattefritagelser for nogle personer.
Det er også dem, der er mest umættelige med hensyn til gang på gang at bevilge udgiftsforhøjelser.
Så logikken halter altså, når man føler, at man er på rette spor med hensyn til at bevilge skattelettelser for dette og hint.
Det afgørende er, at alle mennesker, der har en indkomst, gør en god indsats, og det modsvares af, at man har et godt udgiftssystem, og det koster altså penge.
Derfor er det altså meningsløst at rende rundt og sige, at danske skattepolitikere skal bevilge skattefritagelse til denne og hin indsats.
Det er altså ikke rigtigt.
Det eneste rimelige og retfærdige er, at man generelt set beskatter indkomst, og hvis man så mener, at folk har gjort en særlig hæderværdig indsats, så får de altså en pris, som er et udtryk for en hæder.
Det kan vel næppe være sådan, at spørgsmålet, om den er beskattet eller ej, afgør, om det er en hæderværdig indsats.
Det er prisen som sådan, der udtrykker hæderen.
Jeg fatter ikke, at man så skal begynde at lempe på en masse skatteregler.
Her har vi lavet en meget enkel udvidelse, som er begrundet i, at det drejer sig om internationale priser, og der kan det være velbegrundet, fordi man altså har denne afgrænsningsproblemstilling.
Jeg vil takke for modtagelsen, og jeg håber, at vi får vedtaget det her lovforslag hurtigt, og jeg skal medvirke ved behandlingen, så godt jeg kan.